MYLK

**Telokin**, poznat i kao protein povezan s kinazom ili KRP,  je bogati protein koji se nalazi u glatkim mišićima. Identičan je C-terminalu kinaznog lahkog lanca miozina. Telokin može imati ulogu u stabilizaciji nefosforiliranih miozinskih vlakana glatkih mišića. Zbog svog porijekla kao C-terminalnog kraja kinaze lahkog lanca miozina glatkih mišića, naziva se "telokin" (od kombinacije grčkog **telo**s = kraj + **kin**aza.

## Nomenklatura i klasifikacija 
Sistematski naziv telokina je ATP: miozinski laki lanac O-fosfotransferaza, a njegov preporučeni naziv je kinaza lahkog lanca miozina. (EC 2.7.11.18).

Gen *MYLK*, mišićni član natporodice imunoglobulinskih gena kodira kinazu lahkog lanca miozina koja je enzim ovisan o kalciju/kalmodulinu. Identificirane su četiri varijante transkripta koje proizvode četiri izoforme enzima ovisnog o kalciju/kalmodulinu, kao i dva transkripta koja proizvode dvije izoforme telokina. Dva transkripta koji proizvode dvije izoforme telokina su sljedeća:

; Izoforma 7: Ova varijanta kodira kraću izoformu proteina povezanog s kinazom, telokin. Prvi egzon odgovara intronu 30, a ostatak transkripta odgovara posljednja dva egzona gena. Kraći je od varijante 8 za jedan kodon na mjestu prerade između prva dva egzona. Izrađuje ga 153 aa. NCBI referentni niz: NP_444259.1. Potiče iz kinaze lahkog lanca miozina *Homo sapiens* (MYLK), varijanta transkripta 7, iRNK, čija je dužina 2676 bp. NCBI referentna sekvenca: NM_053031.2.
; Izoforma 8: Ova varijanta kodira dužu izoformu proteina srodnog kinazi, telokin. Duži je od varijante 7 za jedan kodon na mjestu prerade između prva dva egzona. Sastoji se od 154 aa. Referentna sekvenca NCBI: NP_444260.1. Dolazi od kinaze lahkog lanca miozina *Homo sapiens* (MYLK), varijanta transkripta 8, iRNK , čija je dužina 2679 bp. NCBI referentna sekvenca: NM_053032.2.

## Katalitska aktivnost i druge funkcije 
Telokin katalizira sljedeću reakciju:
* ATP + miozinski lahki lanac = ADP + fosfat lahkog lanca miozina. (Tip reakcije: transfer fosfo-grupe)

Za aktivnost je potreban Ca2+ i kalmodulin. Lahki lanac od 20 kDa iz miozina glatkih mišića fosforilira se brže od bilo kojeg drugog akceptora, ali lahki lanci iz drugih miozina i sam miozin mogu djelovati kao akceptori, ali sporije.

Vrijednosti Km ljudskog telokina su 0,018 mM na 23–25&nbsp;°C i pH = 7,5. Ovaj enzim ima pH optimum od 7,4 i temperaturni optimum od 30&nbsp;°C.

Telokin je kiseli protein sa PI vrijednošću od 4-5 i 17-kDa, sa sekvencom aminokiselina koja je identična C-terminalu miozina od 130 kDa, kinaza lahkog lanca (MLCK), iako je izražen kao poseban protein i proizvedena prfeko alternativnog promotora MLCK gena. Telokin se transkribuje sa drugog promotora, koji se nalazi unutar introna, u 3' regiji MLCK gena. I zato je koncentracija telokina (najmanje 15 μM) veća od koncentracije MLCK.

Pokazalo se da se telokin vezuje za nefosforilirane miozinske filamente i da stimulira sklapanje miozinskih mini filamenata *in vitro*. Glavni mehanizam za pokretanje kontrakcije glatkih mišića (SM)2 je porast koncentracije Ca2+, što rezultira povećanjem fosforilacije 20-kDa regulatornog lahkog lanca miozina (MLC20) na Ser-19.

## Struktura 
;Primarna struktura: Telokin je unutarćelijski protein i, kao takav, ne sadrži disulfidne veze između beta-lanaca B i F koje se normalno opažaju u konstantnim domenima imunoglobulina. Međutim, sadrži dva aminokiselinska ostatka cisteina (Cys63 i Cys115) koji se nalaze na strukturno identičnim pozicijama onima koji formiraju disulfidnu vezu u konstantnom domenu imunoglobulina.
;Sekundarna struktura: Telokin sadrži 154 aminokiselinska ostatka, od kojih su 103 bila vidljiva na mapi elektronske gustoće. Telokin i C-terminalni domen MLCK pokazuju sličnost sekvence aminokiselina sa nekoliko prilično nepovezanih mišićnih proteina kao što su titin ili C-protein. KRP je protein specifičan za glatke mišiće u izobilju. Do sada nije otkriven u nemišićnim tkivima i prugastim mišićima. Njegova koncentracija u mišićima želuca je 10-12 puta veća od MLCK-ove i samo 2-3 puta manja od koncentracije miozina.
Povećanje ekspresije telokina korelira s povećanjem ekspresije nekoliko drugih proteina ograničenih na glatke mišiće, uključujući miozin glatkih mišića i alfa-aktin. Induciran ie faktorom tumorske nekroze (TNF). Potiskuje se androgenima (npr. R1881).

## Funkcija 
Telokin ima dvije povezane funkcije u domenu glatkih mišića koji vezuje miozin na C-terminalnom dijelu kinaze lahkog lanca miozina (MLCK). Prvo, telokin stabilizira vlakna miozina u prisustvu ATP-aze. Drugo, telokin može modulirati nivo fosforilacije lahkog lanca miozina. U ovoj potonjoj ulozi, predloženo je više mehanizama. Jedna hipoteza je da je fosforilacija lahkog lanca smanjena direktnim nadmetanjem KRP-a i kinaze lahkog lanca miozina za miozin, što rezultira gubitkom kontrakcije.

Telokin takođe inhibira fosforilaciju miozinskih filamenata, dok nema efekta na fosforilaciju izolovanog regulacionog lakog lanca miozina glatkih mišića (ReLC). Međutim, kada je telokin fosforiliran pomoću MLCK, telokin-indukovana inhibicija fosforilacije miozina je uklonjena, što ukazuje na postojanje modulatornog puta zavisnog od telokin u regulaciji glatkih mišića. U ovom dijelu treba reći da fosforilacija telokina može biti pojačana koncentracijom Ca2+ i kalmodulina.

Protein vezan za kinazu (telokin) vezuje se za defosforilirani miozin glatkih mišića blizu spoja između štapića i katalititsog regiona glave (S-I). Ovu interakciju sprečava MLCK katalizirana fosforilacija miozina i obrnuto, brzina fosforilacija miozina je zauzvrat inhibirana KRP *in vitro*.

## Klinički značaj 
Određene mutacije u genu MYLK povezane su sa aneurizmom ili disekcijom grudne aorte. Ova bolest uzrokovana je mutacijama koje utiču na gen *MYLK*. Bolest koju karakterizira trajna dilatacija toraksne aorte obično zbog degenerativnih promjena na njenom zidu. Prvenstveno je povezana sa karakterističnim histološkim izgledom poznatim kao 'medijalna nekroza' ili 'erdheim cistična medijalna nekroza' u kojoj dolazi do degeneracije i fragmentacije elastičnih vlakana, gubitka glatkih mišićnih ćelija i akumulacije bazofilne osnovne supstance.

## Efekat hipoksije 
Kod mačaka, ekspresija telokina varira obrnuto s promjerom arterije, osim za cerebralne arterije gdje se telokin ne opaža. Telokin i lahki lanac miozina ravnomjerno su raspoređeni kroz male plućne arterije, ali se ne kolokaliziraju. Tokom hipoksije, telokin defosforilizira i lahki lanci miozina postaju sve više fosforilisani u glatkim mišićnim ćelijama malih plućnih arterija, dok u glatkim mišićnim ćelijama velikih plućnih arterija nema fosforilacijskih promjena ni lahkog lanca telokina ni miozina. Kada su glatke mišićne ćelije velikih plućnih arterija bile izložene fenilefrinu, povećala se fosforilacija lahkog lanca miozina bez promjene u fosforilaciji telokina. U malim plućnim arterijama, fosforilirani telokin može pomoći u održavanju opuštanja u nestimuliranim uvjetima, dok u velikim plućnim arterijama funkcija telokina ostaje neodređena.

## Reference 
Kategorija:Motorni proteini
Kategorija:Geni na hromosomu 3
Kategorija:Ljudski proteini
Kategorija:Proteomika